Медаль уэшх
Накъыгъэм и 12-м къыщыщIэдзауэ и 17 пщIондэ Къалмыкъым и къалащхьэ Элиста щекIуэкIа мэл лъэпкъыфIхэм я 15-нэ урысейпсо гъэлъэгъуэныгъэм Къэбэрдей-Балъкъэрым икIахэм дыжьын медалищ, жэзуи апхуэдиз къыщахьащ.
Къэрэшей мэл лъэпкъыфIхэр зыгъэбагъуэ «Эльбрус-Агро-Инвест» ООО-м дыжьын медалитI къыхуагъэфэщащ. «Дарган», «Шэрэдж-1» хозяйствэхэм щагъэхъу къэрэшей мэлхэм дыжьын, жэз медалхэр, «Степной» Iэщ лъэпкъыфI заводым щаIыгъ лышхуэ зыщI, цыфI зытезылъхьэ Кавказ Ищхъэрэ лIэужьыгъуэхэм жэз медалитI къахьащ.
Унагъуэ хозяйствэхэм, лъэпкъ шхыныгъуэхэм я еплъыныгъэм жыджэру зэрыхэтам папщIэ, Къэбэрдей-Балъкъэрым выставкэм и кубок къратащ.
Урысейпсо гъэлъэгъуэныгъэм кърикIуам и гугъу щищIым, КъБР-м мэкъумэш хозяйствэмкIэ и министр Къаздэхъу Альберт къыхигъэщащ мэл гъэхъуным ди деж гулъытэ хъарзынэ зэрыщигъуэтыр. Мэкъумэш хозяйствэм зэрызиужьынум и Къэрал программэм и фIыгъэкIэ, 2009 — 2012 гъэхэм къриубыдэу бюджет мылъкуу сом мелуан 19-м щIигъу а IэнатIэм хухахащ. 2008 гъэм елъытауэ мэлхэмрэ бжэнхэмрэ я бжыгъэм процент 40-м щIигъукIэ хэхъуащ икIи мы илъэсым и пэщIэдзэм мин 413-м фIэкIащ.
Мэл, бжэн лъхуэн-пIэнхэр зэрагъэбагъуэм трагъэкIуадэм щыщ Iыхьэ субсидие щIыкIэу хуатыжын папщIэ, сом мелуан 11,5-рэ мы гъэм хухахыну я мурадщ. Абы щыщу мелуани 9-м щIигъур федеральнэ бюджетым къыхэкIынущ.
КъБР-м Мэкъумэш хозяйствэмкIэ и министерствэм
и пресс-IуэхущIапIэ.
